Білім экономикасын қалыптастырудағы мемлекеттің рөлі

Қазақстан әлемнің тиімді дамып келе жатқан елдерінің қатарына қосылу міндетін алға қойып отыр. Оның негізгі инновациялық экономиканы құруда, яғни ұлттық инновациялық жүйені қалыптастыру арқылы мүмкін болады.

ХХІ ғасырда білімін дамыта алмаған елдің тығырыққа тірелері анық. Қазақстан Республикасының Президенті Н.Ә.Назарбаев атап көрсеткендей, «осы заманғы білім беру жүйесінсіз әрі алысты барлап, кең ауқымды ойлай білетін осы заманғы басқарушыларсыз инновациялық экономиканы құра алмаймыз.»1  Олай болса экономикалық өркендеудің негізі білімде интеллектуалды, жалпы адам капиталының күш қуатын тиімді пайдалануда екендігін стратегиялық тұрғыдан бағалай білу қажет.  Адамзат дамуы адам өмірін қажетті деген игіліктермен қамтамасыз ету процесі. Ең бастысы салауатты, әрі ұзақ өмір сүру, білім алу, жеткілікті дәрежеде лайықты өмір сүруге қажетті ресурстарға қол жетімдігі.  Қоғамның экономикалық дамуында адам рөліне байланысты экономика ілімінің классиктері ерекше көңіл бөлгені тарихтан белгілі. Мәселен, Адам Смит және оның ілімін жалғастырушылар, адам қоғамдық байлықтың көзі ғана емес, оның ажырамас бөлшегі деп тұжырымдағанын еске алайықшы.  Сонымен, білімге бағыт ұстаған қазіргі экономикалық дамудың негізін үшінші білім қалайды. Соңғысы болса, орта, жоғары және жоғары оқу орнынан кейінгі білім дәрежесіне сәйкес келеді. Дүниежүзілік Банктің (ДБ) әлеуметтік бағдарламасында көрсетілгендей «білімге негізделген экономиканың дамуында және демократиялық қоғамды қалыптастыруда үшінші білімнің рөлі ерекше. Өйткені, интеллектуалды күш-қуатты қалыптастыруда оның рөлі аса маңызды. Жекелеген адамдардың алған білімін практикада пайдалана білу және оны жетілдіре білудің өмірлік маңызы зор»2 деп бағаланды.  Олай болса, жаңа экономиканың негізін қалайтын білімге мемлекеттік дәрежеде көңіл бөліп, мемлекеттің, оны қоныстанған халықтың білім дәрежесін көтеру стратегиялық маңыздылығы зор мәселе деп қарау керек. Ол үшін ең алдымен білім мен ғылымға деген көзқарасты өзгертіп, оны қаржыландыру мәселесіне ерекше назар аудару керек. Білімге қаржы-қаражатты бірінші кезекке қойған елдер өркениетке ұмтылуда.  Мысалы ОЭСР мәліметтері бойынша мемлекет пен жеке құрылымдар үшінші білімге бөлінген. Жалпы шығындар жалпы ішкі өнімнен алғанда АҚШ-та -2,3%, Канадада – 2,5 %, Франция, Германия және Ұлыбританияда – 1,1% 3 құрап отыр.  Білімге негізделген «жаңа экономика» идеясы «үшінші жол» концепциясымен үндестікте деуге болады. Мұны Америка мен Еуропаның аса ірі деген мемлекеттері де қолдап отыр. Мәнінде, бұл қазіргі әлемнің жаңа саяси философиясы, рынок, мемлекет және қоғам ара қатынасының оптималды балансын айқындау ізденісі. «Үшінші жол» концепциясына мемлекет, ғылым және білім саласына қолдау мақсатымен ілгеріде атап өткеніміздей, адам күш-қуатына инвестиция құю көлемін арттырады.  Адам капиталы факторына ерекше көңіл бөлу білім мен ғылымның қоғам өміріндегі экономикалық рөлін дұрыс анықтау үшін аса мәнді.  «Үшінші жол» терминін АҚШ-тың бұрынғы Президенті Билл Клинтон елінің жағдайы туралы Конгреске кезекті жолдауларының бірінде пайдаланғаны баспасөзден белгілі.  Халықаралық Еңбек Ұйымының 1999 жылғы маусым айындағы конференциясында АҚШ президенті Клинтон былайша атап өтті: «Жаһандану бұл саясаттағы ұсыныс немесе таңдау емес, бұл факт. Айырмашылық оған қалай жауап беруімізде. Біз экономикалық өзгерістердегі тасқын мен құймаларға (құйындыларға) тосқауыл қоя алмаймыз. Сол сияқты халыққа өздерің батыңдар немесе жүзіп шығыңдар депте айта алмаймыз. Біз үшінші жолды табуымыз керек – ол жаңа демократиялық жол. Мұнда рынок күштерін, әлеуметтік әділеттілікті, бәсекенің мүмкіндіктерін максималды пайдалану керек. Біз жаһандық экономикаға адамзат назарын аударып, еңбек ететіндеріне еңбегінің нәтижесін көріп, жемісін тұтынатындай нақтылы жағдай жасап, олардың отбасылары әділетті қоғамның негізін сезінетіндей болуы керек. Барша ұлттар және әлемдегі барлық ірі экономикалық құрылымдар өз күш-қуатын осы игі мақсаттарды жүзеге асыруға жұмылдыруға»4 шақыруының мәні зор.  «Қазақстан – 2050» Стратегиясын іс жүзіне асыру білім экономикасы мен менеджментіне негізделген. Білім экономикасы қоғамның дамуын анықтайды, ол біліммен тұрақты алмасу, өркендеу және тиімділігімен байланысты. Мұны экономикалық дамудың жоғарғы сатысы деп сипаттауға болады. Өйткені, өндіріс процесі мен бөлуде басты рөлді білім, шеберлік машықтық атқарады, осылар кәсіпорын мен ұйымның потенциалын қалыптастырады. Бүгінде білім өндірісі дамыған елдерде экономикалық дамудың қайнар көзі. Бұл принципиалды жаңалық, экономиканың негізін технология ғана емес, сенімге негізделген жаңа философиялық мәні бар білім өндірісінің бүкіл механизмін қамтиды. Жаңа білім экономикасының негізгі сипаты материалдық емес активтер мен шаруашылық қызметінің материалық емес ортасына тірек артуында. Мұнда білім өндірісі, бөлу және пайдалану оның негізін қалайды. Біз білімді басқаруды жаңа ғылыми бағыт ретінде қарастырамыз, оның практикалық жағын ескере отырып, білімнен активтер ретінде экономикалық ұтысқа ие болу.  Жоғары оқу орындарының осы принципке бағдар ұстауы, оның стратегиялық ұстанымын өзгертеді. Мұнда білім салымның бір түрі ретінде ақшалай бағалануы да мүмкін. Көптеген жоғары оқу орындарының (әсіресе университеттер) жылдық қаржылық айналым көлемі негізгі қорлардың мөлшері, құны және құрылымы бойынша аса ірі деген өндіріс және қызмет көрсететін кәсіпорындардан еш айырмашылығы жоқ деуге болады. Мәселен, Оксфорд университеті 300-ден аса ғылыми фирмалармен байланысы бар, ал оның жылдық табысы 5 миллиард долларға тең. Ал, Массачусет технологиялық институтының жиынтық табысы 480 миллиард долларды құрайды.5 Менеджмент жүйесі қалыптаспаған университет жаңа білімді жасақтайда, оны тиімді басқарада алмайды.  Жоғары оқу орындары үшін маңыздысы әлемдік рынок талаптарына жауап беретін қазіргі менеджмент жүйесі, оны бір ізге түсіру. Жаңа талаптарға толықтай жауап беретін стандарттаудың Халықаралық ұйымының стандарты ISO 9001:2000.  Білім менеджмент жүйесі үзіліссіз, әрі тиімді қызмет атқаруы керек. Сонымен білім менеджментін интеллектуалды активтерді жасақтау және басқару деп анықтауға болады. Білімді жасақтау мен басқаруда мына мәселелер ескерілуі керек: интеллектуалды активтерді айқындау және құжаттау; білім идеологиясы мен методологиясының қалыптасуын зерттеу, жинақтау, бекіту және бақылау, бизнес-процестерін үлгілеу және оңтайландыру; білімді тарату, инновациялық мақсат-міндеттерді шешу үшін білімді шоғырландыру; білім дәрежесін тұрақты тексеру, бақылау; жаңа технологияны енгізу және бекіту; жаңа білімді құжаттай отырып білім менеджментінің жаңа технологиясына көшу.  Жоғары дәрежелі білім алу адам өмірінің дамуында аса маңызды міндеттердің бірегейі. Әсіресе, еңбек рыногында қалыптасып отырған бәсекелік жағдайда ерекше мәнге ие болып отыр. Мұны біз Республикамыздағы қалыптасқан жағдайда дәлелдейді. Еліміздің ересек жастағы адамдардың 35% жоғары білімі бар. Бұл экономикасы жоғары дамыған елдер көрсеткішімен (30-35%) пара-пар деген сөз. 2010 жылдың наурыз айында Қазақстан ресми түрде Болон декларациясын қабылдап, жоғары білімді Еуро аймағының толыққанды – 47 мүшесі атанды. Қазақстандық 60 университеттің қатарында Университеттердің Ұлы Хартиясына қол қойды. Сөйтіп, Болон декларациясы принциптері негізінде үш дәрежелі мамандарды даярлаудың үлгісін қабылдады – бакалавр - магистр – доктор Phd.  Ілгеріде атап өткендерден шығар қорытынды, білім экономикасына сипаттама берілді, оның қалыптасуының алғы шарттары айқындалды. Білім қазіргі әлемде экономиканың инновациялық дамуының базалық негізі. Өндірістің шешуші факторы – жұмыс күшінің белсенді деген басым көпшілігі өз қызметінде білім мен ақпаратты басшылыққа алады. Экономикасы дамыған елдерде бұл көрсеткіш 50% ке жуықтап отыр. Көптеген елдерде, атап айтқанда, АҚШ-та, Батыс Еуропа елдері мен Жапонияда білім экономикасының қалыптасу процесі жүріп жатыр. Жалпы ішкі өнімдегі жоғарытехнологиялық сектордың үлесі Корея Республикасында, Швецияда, Швейцарияда, Германияда, Жапония және АҚШ-та өте жоғары дәрежеде. Соңғы жылдарда жоғарытехнологиялы өнімдер өндірісінде Еуропа Одақ елдері АҚШ-ты басып озып отыр. Жаңа экономика нақтылы экономикалық феномен ретінде қоғамдық және жеке игіліктердің шекарасын жоюда. Басқа елдерден, мысалы Қытай жаңа экономиканы қалыптастыру міндетін алға тартып отыр. Қытайда білім экономикасы мемлекеттік стратегия ретінде қарастырылып, білімге деген сұранысты ұйымдастыру және қанағаттандыруды мемлекеттің басты ұстанымы, әрі міндеті деп жариялады.  Шын мәнінде білім экономикасына мемлекеттік саясат – басымдылық саясаты болғанда ғана сапалы білім, білікті маман даярлау іс жүзіне асатын болады.  Қазақстан Республикасында да білім экономикасын қалыптастыру міндеті қолға алынып отыр. Білімге бөлінетін қаражат жалпы ішкі өнімнің бес проценттік дәрежесіне тұңғыш рет қол жетіп отыр. Бұл алдыңғы қатарлы дамыған елдер көрсеткіштерімен қарайлас. Қазақстанның жоғары оқу орындарында бизнес-құрылымдар және жоғары оқу орнын зерттеу университетіне айналдырудың арнаулы бағдарламалары жасақталуда. Білім және ғылым Министрлігінің мәліметтеріне қарағанда Қарағанды мемлекеттік техникалық университеті Орталық Қазақстан мен Ресейдің 27 кәсіпорнымен бірлесе отырып корпоративті университет құрды. Республиканың 15 жоғары оқу орнында 15 инженерлік профильдегі лаборатория, ал тағы 3 жоғары оқу орнында ұжымдық негізде ұлттық ғылыми лаборатория жұмыс істеуде. Қолданбалы зерттеу бағытындағы 325 жобаның – 78 і (немесе 24%) жоғары оқу орындарында атқарылуда. Қазірдің өзінде Қазақстан - Жапония инновациялық орталығы Қазақ Ұлттық аграрлық университетте, Қазақстан – француз білім орталығы Қ.Сәтбаев атындағы Қазақ ұлттық техникалық университетінде ашылды. Бірқатар жоғары оқу орындары жұмыс берушілермен келісім – шарт негізінде қарым-қатынасты дамытуда. Ал, кейбір жоғары оу орындары шетелдік жоғары оқу орындарымен әріптестік негізде екіжақтылы диплом бағдарламасына кірісіп отыр. Мысалы Абылай хан атындағы Қазақ халықаралық қатынастар және әлем тілдері университеті Қытайдың, Корея Республикасының университеттері мен халықаралық қатынас, халықаралық құқық, аймақтану, экономикалық және басқару профильдері бойынша екіжақтылы келісім-шарт негізінде кадрлар дайындап, алмасуға уәждесіп отыр.  Қазіргі кезеңде білімді басқару мен ұйымдастырудың негізгі тетігі білім базасы. Мәселенің маңыздылығын ескере отырып бірқатар дамыған мемлекеттерде білімді басқарушы арнайы қызметшілер бар.  Егер, мамандардың білімін тарату басқару объективті болатын болса, онда әңгіме басқарудың жаңа қызметі – білім менеджменті туралы болғаны. Оның міндеті – интеллектуалды капиталды жинақтау, белгілі ақпарат пен тәжірибені айқындау және тарату білімді беру мен таратуды шарттастыру.              Жоғары білім беру тұрғысынан Қазақстан Республикасы, Ұлыбритания, Жапония, Германия тіпті Ресейді де, (бір миллионға шаққанда келетін жоғары оқу орындары) басып озып отыр. Алайда, бұл сандық көрсеткіш, жоғары білім дәрежесінің сапасын сипаттай алмайды.              Өкінішке орай бүгінгі таңда Қазақстандық жоғары оқу орындары әлемдік рейтинг қатарына ілікпей отыр (рейтинг Times Higher Education және Шанхай рейтингі). Дегенмен әлемдік білім беру кеңістігінде Азиялық жоғары оқу орындары (Токио, Тайвань, Гонконг т.б.) білімге бөлінетін инвестицияның өсуімен рейтинг дәрежесі де өсуде.              Қазақстан Республикасының экономикалық даму стратегиясы – білімді пайдалану арқылы жоғарытехнологиялы экономиканы қалыптастыруды міндеттеп отыр. Стратегияда белгіленгендей оның алғы шарты білімді дамыту, оны басқаруды ғылыми негізде жетілдіру болып табылады.

            Қазақстанда білім экономикасын қалыптастыру және оның әлемдік білім кеңістігінен орын алуы мемлекеттің интеллектуалды потенциалын тиімді дамыту болып табылады. Адам капиталының қайнар көзі де, түбірлі негізіде білімде деп қорытындылауға болады.

**Әдебиеттер:**

1. Қазақстан Республикасының Президенті Н.Ә. Назарбаевтың Қазақстан халқына жолдауы. Алматы, 2005 ж. 19 б.
2. Constructing Knowledge Societies: New Challenges for Tertiary Education Washington, DC The World Bank, 2002.
3. The 2004 Human Development Report for the Russian Federation, Towards a Knowledge – Based Society, 2004, 89.
4. Address by Mr. Bill Clinton, President of the United States, 16 June 1999. International Labor Organization, International Labor Conference, 87 Session, 1-17 June 1999.
5. Казахстанская правда, 28 февраля 2009 года № 55-56.

Исқалиев М.Д. Абылай хан атындағы Қазақ халықаралық қатынастар және әлем тілдері университетінің профессоры, э.ғ.д. Жоғары оқу орындарының 2012 жылғы үздік оқытушысы